खींवसर| खींवसर पंचायत समिति के मनरेगा कार्मिकों ने रविवार को खींवसर दौरे पर आए केंद्रीय राज्य मंत्री सीआर चौधरी को अपनी मांगों का ज्ञापन दिया। इसमें उन्होंने बताया कि वे एक महीने से अधिक समय से आंदोलन कर रहे हैं। लेकिन सरकार वार्ता को तैयार नहीं है। मनरेगा कार्मिक संघ के ब्लॉक अध्यक्ष गोरखाराम गुजर के नेतृत्व में ग्राम रोजगार सहायक माणकचंद जोशी, सोनाराम, विक्रमसिंह, रामलाल भांबू, श्रवणसिंह, ईश्वरसिंह, गिरधारीलाल, पूरबाराम, सरिता, शारदा, दिनेश और परसाराम आदि ने ज्ञापन दिया। सरपंच संघ ने भी सीआर चौधरी से समस्याओं के निस्तारण की मांग की है। उन्होंने आश्वासन दिया कि वे मुख्यमंत्री से बात कर कर्मचारियों की समस्याओं का हल निकालने का प्रयास करेंगे। इधर, कांटिया के किसानों ने सरपंच के नेतृत्व में सीआर चौधरी को सहकारी समिति से किसानों का ऋण दिलाने व कर्ज माफी योजना का लाभ दिलाने की मांग की है। सरपंच सत्यनाराण के नेतृत्व में किसानों ने बताया कि समय पर फसली ऋण नहीं मिलने से कांटिया के किसानों को कर्ज माफी का फायदा नहीं मिला है। यह उनके साथ भेदभाव है। उन्होंने सहकारी समिति द्वारा जल्दी फसली ऋण दिलाने व कर्ज माफी योजना का लाभ दिलाने की मांग की है।